Justyne twasslet l-ajruport malajr bil-helicopter. Għax inkella ma kienitx tlaħħaq, qalulna, u dan minħabba li damu ma iddeċidew. Il-problema ma kienitx Justyne, iżda l-fatt li damu ma iddeċidew. Il-każ tal-helicopter, kif qalulna, mhux biss ta' Justyne iżda ukoll il-każ ta' Lawrence Gonzi. Ta' meta għamel użu mill-helicopter għal xi tieġ, għall-opra jew biex ilaħħaq jattendi għal xi funeral ukoll. Issemma ukoll meta Lawrence Gonzi għamel użu minn ajruplan tal-Forzi Armati ta' Malta biex jattendi Palermo għal attivita tal-Partit Popolari Ewropew. Issa dan kollu huwa tajjeb jew ħażin? Għall-PN Justyne abbużat! Għall-Labour il-PN m'għandux dritt jakkuża b'abbuż għax il-PN fil-Gvern "abbuża ħafna iktar minn hekk"! Ir-realta' hi li dan hu każ fejn għandu jkun ċar għal kulħadd liema huma dawk il-faċilitajiet u servizzi li joffri l-istat li jistgħu jkunu użati mill-politiċi kif ukoll taħt liema kundizzjonijiet dan jista' jsir.. Jiena ma nara xejn ħażin li fiċ-ċirkustanzi partikolari li nqalgħu Justyne utilizzat il-faċilita' tal-helicopter. Nittama biss li f'ċirkustanzi simili jintużaw l-istess kriterji ma kulħadd. Jibqa' l-każ ta' Lawrence Gonzi. Kien ġustifikat jew le li juża ajrulan tal-Forzi Armati ta' Malta biex imur Palermo jattendi laqgħa tal-Partit Popolari Ewropew . Jiena kont dakinnhar ikkritikajt il-kaz billi fuq dan il-blog għidt li l- PN jisserva bl-Armata L-impenji ta' Lawrence Gonzi, kienu qalulna dakinnhar, kienu tali li meta tqis kollox dan kien l-unika mod kif jasal għall-laqgħa tal-Partit Popolari Ewropew f'Palermo. Wieħed jista' jasal biex jaċċetta dan it-tip ta' argument biss meta jkun ċar li l-Armata mhux ser tintuża biex tissussidja lill-Partit Politiċi. F'ċirkustanzi bħal dawn, meta jkunu ġustifikati, għandu jintbagħat kont mill-Armata lill-partit politiku li jkun utilizza s-servizzi tagħha. Dan ukoll hu wieħed mill-materji ta' relevanza kbira għal Standards fil-ħajja pubblika. Jekk nifhmu dan, il-helicopter għal Justyne ikun sewa għal xi ħaga!